Uya. Uya — hayvonlar bolalash maqsadida va boshpana sifatida foydalanadigan pana joy. Umurtqasizlardan hasharotlar, ayniqsa, xilma-xil uya quradi. Umurtqalilar orasida ayrim baliqlar (tikan baliq), suvda va quruqlikda yashovchilar (Yava kurak oyoqli baqasi), sudralib yuruvchilar (ayrim toshbaqalar va timsoxlar), koʻpchilik qushlar, bir qancha sut emizuvchilar (kemiruvchilar, odamsimon maymunlar, oʻrdakburun) uya quradi. Sudralib yuruvchilar (ayrim toshbaqalar, timsoxlar) uyasi qumda qazib, choʻp va barglar toʻldirilgan chuqurdan iborat. Qushlar uyasi juda xilma-xil. Eng oddiy uya xaschoʻp toʻshalgan yer yuzasidagi chuqurcha shaklida boʻladi. Vahmaqush, toʻqimachi, zargʻaldoq kabi qushlar oʻsimlik tolalaridan ancha murakkab uya qurishadi. Koʻpchilik kemiruvchilar (sugʻurlar, yumronqoziqlar) va bir qancha qushlar uyasi in ichida joylashgan kameradan iborat. Ayrim yirtqich sut emizuvchilar daraxt kovagida uya quradi. Yirik qushlar, sut emizuvchilar (olmaxon) uyadan bir necha (baʼzan 10 va koʻproq) yil davomida foydalanishadi. Bir qancha xayvonlar koloniya boʻlib uya quradi (masalan, qushlar galasi). Koloniya boʻlib yashash yirtqichlardan himoyalanishda, bolalarini tarbiyalashda katta ahamiyatga ega.